Diari Oficial de la Generalitat Valenciana


Sumari del DOGV 5515, del 18-05-2007 (2007/6192)

ORDRE de 14 de maig de 2007, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes per al suport a la formació sectorial de treballadors i treballadores de la indústria tèxtil i de la confecció de la Comunitat Valenciana, i es convoquen per a l'exercici de 2007.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5515

Data del DOGV
:   18-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/6192


Data del document
:   14-05-2007

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * formació professional
    * indústria tèxtil
    * indústria de la confecció
    * reconversió industrial
    * ajuda pública

Els sectors tèxtil i de la confecció en la Comunitat Valenciana, tenen una especial rellevància en l'activitat i l'ocupació industrial d'esta i, especialment en determinades comarques del seu territori.  
Estos sectors han experimentat a partir de 2001 especials dificultats en matèria de producció i d'ocupació, causades per distintes circumstàncies que han incidit sobre l'oferta i la demanda i que impliquen, entre altres conseqüències, la consolidació de nous competidors, i han sigut significativament greus els efectes de la liberalització comercial produïda després de l'Acord Multifibres de 2005 que, a pesar dels diferents acords comercials assolits amb vigència fins a finals de 2007, ha repercutit molt negativament en les empreses i treballadors d'estos sectors.  
Com a conseqüència del nou escenari internacional que es configura després de la liberalització del comerç internacional del sector tèxtil, els Ministeris de Treball i Afers Socials i de Ciència i Tecnologia d'un costat, i d'un altre les organitzacions empresarials i sindicals integrants de l'Observatori Industrial Tèxtil, van subscriure el 21 de novembre de 2003 un Acord Marc que va incloure l'establiment de mesures limitades tant en el temps com en els destinataris orientades a afavorir l'adequació del sector tèxtil-confecció.  
Al seu torn, els governs de les distintes comunitats autònomes van subscriure acords amb les parts integrants de l'Observatori Industrial Tèxtil per a desenvolupar i complementar les mesures previstes en l'Acord Marc de caràcter nacional.  
En l'àmbit de la Comunitat Valenciana, el 16 de febrer de 2004, el Consell va subscriure un Acord amb l'Observatori Industrial Tèxtil, per a la instrumentació d'ajudes a la formació de treballadors i treballadores afectats per expedients de suspensió de contractes de treball autoritzats en virtut d'expedients de regulació d'ocupació.   
El 13 de juny de 2006, s'ha aprovat el Pla de Suport al Sector Tèxtil i de la Confecció, mitjançant acord subscrit entre els Ministeris de Treball i Afers Socials, i Indústria, Turisme i Comerç, el Consell Intertèxtil Espanyol i les organitzacions sindicals FIA-UGT i FITEQA-CCOO, en el qual s'establix la necessitat de donar continuïtat a les mesures establides en l'Acord Marc de 21 de novembre de 2003.  
El Consell de la Generalitat du a terme accions de suport als sectors industrials de la Comunitat Valenciana, i ha desenvolupat actuacions de major intensitat en els últims anys, en aquells amb majors dificultats. En este sentit, les polítiques executades, pioneres en molts casos, han permés comprovar l'eficàcia i la coherència en relació amb els objectius pretesos.  
L'acció de govern de suport permanent als sectors industrials tradicionals de la nostra Comunitat, que s'ha dut a terme entre altres àmbits, en el laboral, s'ha dut a terme a través de distints programes en matèria de foment de l'ocupació, de formació professional i contínua i d'inserció laboral, en la línia que recull expressament l'Acord nacional mencionat anteriorment, tot això amb vista a prioritzar les accions en els sectors i territoris més afectats pels canvis així mateix ressenyats.  
Les mesures al·ludides, que compten amb un ampli suport en la Comunitat Valenciana, han sigut consensuades amb els agents econòmics i socials més representatius, en el marc del diàleg social que representa el PAVACE, destacant l'Acord de Col·laboració subscrit el passat 29 de novembre de 2005, entre el SERVEF, CIERVAL, UGT-PV i CCOO-PV, per a la realització d'accions de formació contínua de caràcter preventiu en els sectors del tèxtil i de la confecció i de l'adobament de pell i del calçat, acord que representa el reforçament de l'enfocament preventiu davant de les crisis sectorials, i les accions que ORDRE de 14 de maig de 2007, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes per al suport a la formació sectorial de treballadors i treballadores de la indústria tèxtil i de la confecció de la Comunitat Valenciana, i es convoquen per a l'exercici de 2007. [2007/6192]Conselleria d'Economia, Hisenda i Ocupaciórecull han suposat un antecedent de les establides en el Pla de Suport al Sector Tèxtil i de la Confecció de 13 de juny de 2006.  
Conscient el Consell que la situació actual del sector tèxtil i de la confecció requerix mantindre i, si és el cas, aprofundir en les polítiques dutes a terme per a la millora de l'ocupabilitat dels treballadors afectats per expedients de suspensió d'ocupació, en la línia de l'Acord firmat el 16 de febrer de 2004 amb l'Observatori Industrial Tèxtil i en les condicions i els termes establits en els Acords Marc per als sectors mencionats el 21 de novembre de 2003 i el 13 de juny de 2006, el 26 de gener de 2007 se subscriu un Acord entre la Generalitat i l'Observatori Industrial Tèxtil que preveu el manteniment de les ajudes posades en marxa l'any 2004, garantint als treballadors i treballadores afectats per expedients de suspensió d'ocupació, una formació que els permeta adaptar-se a la situació que travessen els sectors mencionats.  
La Llei 11/2006, de 27 de desembre, de Pressupostos de la Generalitat per a l'any 2007, autoritza la concessió d'ajudes per a la formació dels treballadors i treballadores del sector tèxtil i de la confecció, en les empreses acollides a expedients de suspensió de contractes de treball, que presenten un pla de formació.  
Pel que fa al procediment de concessió, si bé l'ordinari és el de concurrència competitiva, les ajudes que es recullen en la present ordre, que deriven dels compromisos establits en els Acords de 13 de juny de 2006 i de 26 de gener de 2007 abans mencionats, no són susceptibles d'acudir-hi, i es considera molt més apropiat el de concessió directa.  
Els motius pels quals ha de fer-se ús d'este últim procediment, tal com excepcionalment preveu l'article 22.2.c) de la Llei General de Subvencions, són:  
Per l'interés social que perseguixen. No pot establir-se un procediment de concurrència competitiva, perquè resultaria contrari al fi de l'ajuda posar en contradicció necessitats de les persones que no constituïxen de per si la realització de cap activitat susceptible de ser atesa per la millor opció que es presente.  
L'adopció de mesures socials davant de la pèrdua temporal de l'ocupació no pot ser objecte de programació, ni pot esperar-se a la finalització d'un determinat termini per a la seua resolució.  
Les ajudes que es concedisquen d'acord amb el que preveu la present ordre, no estan subjectes a la política de control d'ajudes d'Estat, per no reunir els requisits de l'article 87.1 del Tractat CE, en no afectar la competència per raó dels beneficiaris a què van dirigides, és a dir, treballadors i treballadores del sector tèxtil i confecció amb el contracte de treball suspés per Expedient de Regulació d'Ocupació.  
Fent ús de les facultats atribuïdes per l'article 35 de la Llei 5/1983, de 30 de desembre, de Govern Valencià, i l'article 47.3 del Text Refós de la Llei d'Hisenda Pública de la Generalitat Valenciana, i en compliment del que establix l'Acord subscrit el 26 de gener de 2007, entre la Generalitat i l'Observatori Industrial Tèxtil,  
ORDENE  
Article 1  
S'aproven les bases que consten com annex, reguladores de la concessió de subvencions per al suport a la formació sectorial en la indústria tèxtil i de la confecció.  
Article 2  
Es convoquen per mitjà de la present ordre les subvencions corresponents a l'exercici 2007.   
DISPOSICIONS ADDICIONALS  
Primera  
Per a l'any 2007, de conformitat amb el que establix la Llei 11/2006, de 27 de desembre, de Pressupostos de la Generalitat per a l'exercici esmentat, i en compliment del que disposa l'article 47.11 del Text Refós de la Llei d'Hisenda Pública de la Generalitat Valenciana, es destina per a atendre les subvencions que es concedisquen a l'empara de la present ordre l'import màxim de 300.000 euros (tres-cents mil euros) a càrrec de la línia pressupostària T5046000, "Ajuda a la formació dels treballadors i treballadores del sector tèxtil i de la Confecció de la Comunitat Valenciana" del programa 612.60, Despeses Diverses, de la secció 20 dels pressupostos de la Generalitat.   
Segona  
Per a les accions formatives realitzades abans de la publicació de la present ordre, i les successives convocatòries que es publiquen en el DOCV, el termini de presentació de sol·licituds indicat en l'apartat 2 de la base vuitena es computarà a partir del dia següent al de la publicació.  
DISPOSICIONS FINALS  
Primera  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 14 de maig de 2007  
El conseller d'Ecnomia, Hisenda i Ocupació,  
Gerardo Camps Devesa  
ANNEX  
Bases per les quals es regula la concessió de subvencions per a la formació dels treballadors i treballadores d'empreses del sector tèxtil i de la confecció de la Comunitat Valenciana, durant el període de suspensió de contractes de treball tramitats a través d'expedients de regulació d'ocupació en l'àmbit de l'Acord del Consell de 26 de gener de 2007  
Capítol I  
Disposicions generals  
Primera. Objecte  
L'objecte de la present ordre és donar suport a la participació dels treballadors i de les treballadores de les empreses del sector tèxtil i de la confecció, afectats per expedients de regulació d'ocupació de suspensió de contractes, en accions formatives que faciliten el seu reciclatge professional o l'adquisició de noves qualificacions professionals, millorant amb això la seua adaptabilitat als canvis en l'entorn empresarial, tecnològic i productiu, i afavorint la creació d'ocupació estable i l'ocupabilitat d'estos treballadors i treballadores.  
Segona. Beneficiaris  
1. Tindran la consideració de beneficiaris/es de les ajudes regulades en les presents bases, els treballadors i les treballadores pertanyents a les empreses del sector tèxtil i de la confecció, que reunisquen els requisits següents:  
Realitzar alguna de les activitats industrials del sector tèxtil i de la confecció a què s'aplica el conveni col·lectiu general de treball de la indústria tèxtil i de la confecció, o, en cas d'aplicar un altre conveni, que la seua activitat es trobe enquadrada en els epígrafs 17 i 18.1 i 2 i 247 del Codi Nacional d'Activitats Econòmiques (CNAE 93).   
Tindre la seu social o l'establiment de producció en la Comunitat Valenciana.  
Tindre un mitjana de treballadors/es fixos igual o superior al 80% de la plantilla, en els sis mesos anteriors a la sol·licitud de suspensió de contractes de treball.  
Haver obtingut resolució d'autorització de la suspensió dels contractes de treball, dictada per la Direcció General de Treball i Seguretat Laboral de la Generalitat, a través d'un expedient de regulació d'ocupació de suspensió de contractes vinculat (en avant ERO vinculat) a l'Acord Marc de 26 de gener de 2007, subscrit entre la Generalitat i l'Observatori Industrial Tèxtil, i a l'Acord Marc de 13 de juny de 2006.   
2. Les mesures de suspensió no podran donar lloc a més de dos expedients anuals, amb el límit d'un mínim de 21 dies naturals per expedient i un màxim global de 90 dies naturals per any i per treballador afectat.   
3. No podran obtindre la condició de beneficiari, les persones en els quals concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà en la forma prevista en tal article.  
Tercera. Naturalesa de les ajudes i import  
1. L'ajuda consistirà en una subvenció a fons perdut, a cada un dels treballadors/s'inclosos en l'ERO vinculat, per la formació rebuda.  
2. El seu import oscil·larà entre 8,63 euros diaris i 11,87 euros diaris, per dia efectiu de suspensió de contractes, descomptats els diumenges que hi haja en el període corresponent, segons el tram salarial brut a què pertanga el treballador, d'acord amb l'escala següent:  
- Fins a 1.040 euros mensuals: 8,63 euros dia  
- Fins a 1.143 euros mensuals: 8,99 euros dia  
- Fins a 1.267 euros mensuals: 9,88 euros dia  
- Fins a 1.380 euros mensuals: 10,78 euros dia  
- Des de 1.381 euros mensuals: 11,87 euros dia  
3. Es concedirà una ajuda de 356,1 euros mensuals (11,87 diaris) als treballadors i a les treballadores que no perceben prestacions per desocupació.  
Quarta. Compatibilitat de les ajudes i límits  
Les ajudes seran incompatibles amb qualssevol altres que s'obtinguen procedents d'entitats públiques o privades, excepte allò que s'ha assenyalat en l'apartat següent.  
L'import de la subvenció mai podrà superar, junt amb la prestació per desocupació percebuda, la quantitat equivalent al salari net del treballador o treballadora per jornada ordinària, segons la mitjana dels últims tres mesos treballats. Per al càlcul d'este salari net es computarà la part proporcional corresponent al salari diferit de les pagues extraordinàries.  
Cinquena. Actualització de l'import de les ajudes  
Amb la finalitat de complir el que disposa la clàusula quarta de l'Acord de 26 de gener de 2007, entre la Generalitat i l'Observatori Industrial Tèxtil, les quanties de les ajudes s'actualitzaran anualment, en funció de l'augment salarial revisat en el conveni general de la indústria tèxtil i de la confecció, sempre que este siga superior al 2,5%, que actuarà com a mínim.  
Sisena. Activitats formatives  
1. Les empreses, els treballadors i les treballadores de les quals siguen beneficiaris d'estes ajudes, hauran de garantir l'execució d'un pla de formació, en el qual participaran durant la suspensió de les seues relacions laborals, d'acord amb les accions formatives subvencionades per la Direcció General de Formació i Qualificació Professional del SERVEF, en el marc dels Programes de Formació Contínua de la direcció general mencionada i, preferentment, a través dels Contractes Programa Sectorials, sense perjuí de la seua inclusió en altres iniciatives de formació professional contínua.  
No obstant això, en el cas que els treballadors o les treballadores afectats per un expedient de suspensió de contractes siguen més de dos-cents, les accions formatives a què es referix la present base, seran dutes a terme, si és el cas, d'acord amb les convocatòries específiques que sobre això duga a terme el SERVEF.  
2. El Pla de Formació haurà de reunir els requisits establits en les convocatòries d'ajudes corresponents per a estos programes.  
El Pla, haurà de ser consultat amb els representants legals dels treballadors de les empreses afectades pels processos de suspensió de contractes.  
3. La Direcció General de Formació i Qualificació Professional del SERVEF, emetrà certificació comprensiva que l'acció formativa està continguda, si és el cas, en el Contracte Programa sectorial, o en la iniciativa de formació professional contínua que es tracte, així com de la seua realització, en relació amb cada un dels treballadors.  
4. En tot cas, perquè els treballadors puguen tindre dret a l'ajuda a la formació, esta tindrà una duració mínima per participant de 45 hores (suspensió de 21 dies), 60 hores (suspensió de 30 dies), 180 hores (suspensió de 90 dies), o la proporció corresponent a tot el període de suspensió de contractes que efectivament s'haja dut a terme.  
Capítol II  
Procediment de concessió. Instrucció i resolució  
Sèptima. Presentació de sol·licituds i termini  
1. Els treballadors i treballadores inclosos en un ERO vinculat que vulguen acollir-se a les ajudes hauran de presentar la seua sol·licitud a través de l'empresa on presten els seus servicis, per mitjà d'instància dirigida al conseller d'Economia, Hisenda i Ocupació segons model normalitzat, i es presentaran en les Direccions Territorials d'Ocupació i Treball corresponents, en la Direcció General de Treball i Seguretat Laboral, o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La sol·licitud haurà d'estar firmada pel representant legal de l'empresa i per cada treballador que, inclòs en l'ERO i afectat per la suspensió del seu contracte de treball, haja participat en les accions formatives.   
Estaran a disposició dels interessats els models de sol·licituds i de documents de caràcter general relatius a estes ajudes, en l'adreça d'Internet http://www.gva.es/subvencionstreball.   
2. Les sol·licituds s'hauran d'omplir en el termini d'un mes des de la data de finalització de la suspensió autoritzada o realitzada efectivament, cas que esta haja ocupat un temps menor per causa justificada en l'expedient, i la formació programada s'haurà de dur a terme en tot cas d'acord amb el temps real de suspensió.  
Octava. Documentació  
1. Les sol·licituds hauran de dur adjunts els documents que a continuació es detallen:  
Domiciliació bancària del beneficiari, en imprés normalitzat (fitxa de manteniment de tercer).  
Certificat de l'empresa acreditatiu del període de suspensió efectiva de cada un dels treballadors o treballadores sol·licitants.  
Certificat de l'empresa relatiu a les dades corresponents a les retribucions netes i brutes dels sis últims mesos, (inclòs el prorrateig de les pagues extraordinàries corresponents) de cada treballador o treballadora sol·licitant  
Còpia de la prestació reconeguda, o certificació emesa pel Servici Públic d'Ocupació estatal, relatiu als dies de suspensió i a la prestació percebuda, de cada un dels treballadors que haja participat en l'acció formativa.  
Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
Declaració responsable relativa que el sol·licitant no és deutor de la Generalitat per reintegrament de subvencions.  
2. La resolució d'autorització de la suspensió dels contractes de treball, dictada per la Direcció General de Treball i Seguretat Laboral en l'ERO vinculat i l'acreditació expedida per la Direcció General de Formació i Qualificació Professional del SERVEF, respecte de la formació duta a terme, seran incorporades a l'expedient d'ajudes per l'administració.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta base resulta exigible, es requerirà l'interessat, de conformitat amb el que disposa l'article 71 de la mencionada llei, perquè en el termini de 10 dies, esmene la falta o adjunte els documents preceptius, amb indicació que, si no ho fa així, es dictarà resolució on es considerarà que ha desistit de la seua petició.  
Novena. Procediment de concessió. Instrucció i resolució  
1. El procediment per a la concessió de les ajudes es durà a terme en forma directa, de conformitat amb l'article 22.2.c) de la Llei General de Subvencions, respectant l'ordre cronològic de presentació de les sol·licituds, i mentre hi haja crèdit adequat i suficient.  
2. La instrucció es realitzarà per l'Àrea de Relacions Laborals i Seguretat Laboral.   
El termini màxim per a tramitar el procediment i notificar la resolució serà de sis mesos comptat des de la presentació de la sol·licitud en qualsevol dels registres d'entrada de la conselleria d'Economia, Hisenda i Ocupació, i això sense perjuí del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En tot cas la resolució s'haurà de dictar amb anterioritat al 31 de desembre de cada exercici en què romanguen en vigor les presents bases.  
El transcurs del termini assenyalat sense que s'haja dictat i notificat resolució expressa, legitimarà l'interessat que haja deduït la sol·licitud per a entendre-la desestimada per silenci administratiu, sense perjuí que subsistisca l'obligació legal de resoldre sobre la petició formulada.  
3. El director general de Treball i Seguretat Laboral vista la proposta elevada per l'instructor del procediment, que podrà ser individualitzada o incloure tots o alguns dels sol·licitants que s'estime que han d'obtindre les ajudes, resoldrà per delegació del conseller d'Economia, Hisenda i Ocupació, fixant expressament la quantia i incorporant-hi, si és el cas, les condicions, obligacions i determinacions accessòries a què haja de subjectar-se el beneficiari.  
4. Les resolucions de concessió podran retrotraure els seus efectes a les accions formatives dutes a terme en el marc d'expedients de regulació d'ocupació de suspensió de contractes "vinculats", que s'hagen autoritzat amb posterioritat a l'Acord de Consell de 26 de gener de 2007, entre la Generalitat i l'Observatori Industrial Tèxtil.  
5. La resolució de concessió es notificarà a l'interessat, o si és el cas al representant designat, i es comunicarà a l'empresa.  
6. Les resolucions esgotaran la via administrativa i contra estes podrà interposar-se recurs de reposició davant de l'òrgan que les ha dictat, en el termini d'un mes des de l'endemà de la notificació, o ser impugnades directament davant de l'ordre jurisdiccional contenciós administratiu, en el termini de dos mesos des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que els interessats puguen interposar qualsevol altre recurs que estimen procedent.  
Desena. Pagament de les ajudes  
El pagament de les ajudes es lliurarà directament al compte designat pel beneficiari/a, de forma simultània a la seua concessió. En cap cas pertocarà el lliurament anticipat total o parcial del seu import.   
Onzena. Obligacions dels beneficiaris  
Són obligacions del beneficiari:   
a) Dur a terme les activitats formatives objecte d'ajuda, d'acord amb les presents bases.  
b) No incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
c) No ser deutor enfront de la Generalitat per reintegrament de subvencions.  
d) El sotmetiment a actuacions de control financer que corresponen a la Intervenció General en relació amb les ajudes concedides.  
Dotzena. Control de les ajudes  
Correspondrà a la Direcció General de Treball i Seguretat Laboral, dur a terme la funció de control de les subvencions concedides.  
El Pla de Formació serà objecte de control i seguiment per part de la Direcció General de Formació i Qualificació Professional del SERVEF.  
Tretzena. Minoració i resolució de l'ajuda concedida  
L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, donarà lloc a la incoació per l'òrgan competent per a la concessió de les ajudes, de l'expedient corresponent que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
Per a determinar els efectes de la minoració o resolució, caldrà ajustar-se al caràcter essencial o no del requisit, condició o obligació incomplit. Es consideren essencials els requisits, les condicions o les obligacions que determinarien que el beneficiari no haguera pogut adquirir el dret a la subvenció o que desvirtuen la finalitat principal d'esta.